钦定古今图书集成/明伦汇编/闺媛典/第336卷 > 夏氏云英
## 钦定古今图书集成/明伦汇编/闺媛典/第336卷 > 夏氏云英

按《列朝诗集》，云“英姓夏氏，周宪王之宫人也。宪王志
其墓曰：‘云英，山东莒州人。五岁能诵《孝经》，七岁学佛，
背诵《法华》《楞严》等经。琴棋音律，剪制结簇，一经耳目，
便皆造妙，姿色绝伦，淡妆素服，虽仙姝不足多也。年
十三，选为周世子宫人。元妃吕氏薨，遂专内政，国有
大事，多与裁决，明白道理，有贤明妇人之风’。”余尝令
“《咏鹘诗》云：英以箴进，戒余勿畜之以伤生。”其因事纳
规如此。年二十二，属疾退房，求为尼以了生死，受菩
萨戒，习金刚密乘，法名悟莲。不二载，洞明内典。永乐
十六年六月，作偈示众，吉祥而逝，年二十有四。云英
端正温良，居宠能畏，雅好文章，不乐华靡。尝取女诫
“端操清静”之义，名其阁曰端清。有《端清阁诗》一卷，凡
六十九首，又作《法华经赞》七篇。